**Valg af medlemmer af Naalakkersuisut**

(Formanden for Naalakkersuisut)

**Forelæggelsesnotat**

(Formanden for Naalakkersuisut)

Jeg skal hermed takke Formandskabet for at give mig plads på dagsordenen for dagens møde i Inatsisartut, til at fremlægge en indstilling til en ændret sammensætning af Naalakkersuisut.

Som formand for Naalakkersuisut har jeg besluttet at indstille en ændring af sammensætningen af Naalakkersuisut. Min indstilling består i, at Karl Frederik Danielsen, Siumut indtræder i Naalakkersuisut. Samtidig udtræder Simon Simonsen, Siumut af Naalakkersuisut.

I medfør af Inatsisartutlov om Inatsisartut og Naalakkersuisut § 22, stk. 3 samt Forretningsorden for Inatsisartut § 5, stk. 3 indstiller jeg således, at Inatsisartut vælger følgende medlemmer til Naalakkersuisut:

1. Siverth K. Heilmann, Atassut.
2. Vittus Qujaukitsoq, Nunatta Qitornai.
3. Karl Frederik Danielsen, Siumut.
4. Ane Lone Bagger, Siumut.
5. Nikkulaat Jeremiassen, Siumut.
6. Martha Abelsen, Siumut.
7. Aqqalu Jerimiassen, Atassut.
8. Erik Jensen, Siumut.

Jeg skal i denne forbindelse benytte lejligheden til at takke Simon Simonsen, for samarbejdet i Naalakkersuisut.

Ressortansvaret for Boliger og Infrastruktur har siden den 5. november 2018 været varetaget af Naalakkersuisoq for Erhverv og Energi Aqqalu Jerimiassen, Atassut. Jeg vil gerne benytte lejligheden til at takke Aqqalu Jerimiassen for denne indsats.

På et særligt område, nemlig behandlingen af forslag til Inatsisartutlov om nye lufthavne i Nuuk, Ilulissat og Qaqortoq, har det politiske ansvar været varetaget af Naalakkersuisoq for Finanser og Nordisk Samarbejde Vittus Qujaukitsoq, Nunatta Qitornai. Jeg vil gerne takke Vittus Qujaukitsoq for denne indsats.

I overensstemmelse med § 23, stk. 1 i Inatsisartutlov om Inatsisartut og Naalakkersuisut vil fordelingen af anliggender mellem medlemmerne af Naalakkersuisut blive meddelt særskilt.

Med disse bemærkninger overlader jeg forslaget om Naalakkersuisuts sammensætning til Inatsisartuts velvillige behandling.